10. klase

4. modulis: Uzplaukums digitālajā vidē

Tēma: "Es" digitālajā vidē

2. nodarbība – Manas attiecības digitālajā vidē

**Nodarbības atsegums**

**Nodarbībā sasniedzamie rezultāti**

***Skolēnam veidojas izpratne par to,***

* kā risināt dažādas situācijas tiešsaistē;
* kādi ir tiešsaistes komunikācijas plusi un mīnusi;
* kā uzlabot digitālo komunikāciju;
* kuras tēmas ir piemērotas un kuras tēmas nav piemērotas digitālajai videi.

***Skolēnam pilnveidojas morālais ieradums***

* attīstīt cieņpilnu komunikāciju tiešsaistē.
* spēt risināt dažādas situācijas (t.sk. konfliktus) tiešsaistē.

**Lielie jautājumi:**

1. *Kādi ir tiešsaistes komunikācijas plusi un mīnusi?*
2. *Kā veidot labas attiecības un risināt konfliktus tiešsaistē?*

**Ziņa skolēnam:**

* Digitālā vide ir vieta, kur var veidot un uzturēt labas attiecības (ar klasesbiedriem, ar ģimeni, ar svešiem cilvēkiem)
* komunikācija tiešsaistē ietekmē reālās dzīves attiecības.

**Atslēgvārdi:** Komunikācija tiešsaistē, digitālā vide, konfliktu risināšana.

**Nodarbībā aplūkotās vērtības un tikumi**

|  |  |  |
| --- | --- | --- |
|  | No Vidusskolas standarta | Papildus no programmas “e-TAP” |
| Vērtības | Cilvēka cieņa | Taisnība |
| Tikumi | Atbildība, tolerance | Pašdisciplinētība, kritiska spriestspēja, paškontrole |

**Mācību materiāli:**

* *PowerPoint* prezentācija: Manas attiecības digitālajā vidē.
* 1. materiāls: Darba lapa “Klātienē vai digitāli?”.
* 2. materiāls: Darba lapa “Situāciju apraksti”.
* *Līmlapiņas 4 dažādās krāsās (apmēram 7 no katras krāsas) – kalpos kā balsošanas biļetens.*

Mācību aktivitātes

[Nodarbības pavediens. Ierosme: Pārpratumi notiek; 1. aktivitāte: Tiešsaistes komunikācijas mīnusi un plusi; 2. aktivitāte: Klātiene vai digitāli?; 3. aktivitāte: Negaidītas situācijas; Refleksija: Kā uzlabot digitālās attiecības]

**Ierosme. Pārpratumi notiek. (ieteicamais laiks 5 min.)**

**[3. slaids]** Sākumā skolotājs rāda skolēniem video, kurā tiek izskaidrot, ka “Internets ironiju nesaprot”.

Video pieejams: <https://www.youtube.com/watch?v=h1nEAqTch-8> (Video autori: Samsung Skolēna digitālais IQ). Video ilgums – 50 sekundes.

Video anotācija: “Rakstītais teksts vienmēr vienāds un ziņas saņēmējs neuztvers ne ironiju, ne sarkasmu, tāpēc tos labāk atstāj sarunai dzīvē”.

Skolotājs jautā klasei:

1. Vai piekrītat video vēstījumam?
2. Vai varat nosaukt vēl citi komunikācijas aspektus, ko nevar precīzi atspoguļot īsziņas?

*Informācija skolotājam:*

Ja skolēniem grūti atbildēt, skolotājs var jautāt:

1. Vai īsziņās nevar precīzi atspoguļot balss toni? Emocijas? Sejas izteiksmi? Žestus? Ķermeņa valodu? Acu kontaktu? Runas ātrumu?
2. Skolotājs var komentēt, ka nevar īsti aizvietot verbālo uzstāšanos vai *sarunu* *aci pret aci.* Izmantojot īsziņas, ir iespējams, ka vēstījumi tiks nepareizi interpretēti vai pārprasti. Ziņojuma patiesā jēga var tikt pazaudēta, izmantojot šo saziņas līdzekli.

**1. aktivitāte. Tiešsaistes komunikācijas mīnusi un plusi. (ieteicamais laiks 8 min.)**

**[4. slaids]** Skolotājs uzdod jautājumu klasei: Kādi ir tiešsaistes komunikācijas mīnusi un plusi?

Sākumā skolēni piedāvā savus piemērus mīnusiem, ar nākamo klikšķi skolotājs rāda ekrānā vēl kādus piemērus, ko skolēni var papildināt. Un pēc tam skolotājs skolēniem jautā par plusiem komunikācijai tiešsaistē un pēc tam piedāvā iespējamos piemērus.

*Skolotājiem papildus materiāls par tiešsaistes komunikācijas riskiem:*

[*https://drossinternets.lv/lv/materials/download/30-riski-un-apdraudejumi-interneta*](https://drossinternets.lv/lv/materials/download/30-riski-un-apdraudejumi-interneta)

*Skolotājs var izstāstīt:*

Mīnusi: Nereti ir situācijas, kad bildes vai personas dati tiek izmantoti ļaunprātīgos nolūkos, proti, lai personu nomelnotu un celtu neslavu, kas var kaitēt gan reputācijai, gan darba meklējumiem nākotnē. Tas ir mīts, ka izdzēšot materiālu no sava sociālo mediju konta, safilmētais vai sabildētais pazudīs. Diemžēl internetā saglabājas katra mūsu darbība. Visbiežāk kāds ir ierakstījis vai saglabājis kompromitējošo video vai bildi, un ar tā tālāku izplatību internetā cīnīties ir ļoti sarežģīti.

Plusi: Datora ienākšana mūsu ikdienas dzīvē ieviesa “virtuālās komunikācijas” jēdzienu. Lietotāji sazinās, izmantojot tērzēšanu, iegūst jaunus draugus. Komunikācijai ārpus parastās realitātes ir sava specifika. Priekšrocības: iespēja apvienot dažādus cilvēkus ar kopīgām interesēm no dažādām pasaules malām.

**2. aktivitāte – Klātiene vai digitāli? (ieteicamas laiks 10 min.)**

**[5. slaids]** Skolotājs izdala *1. materiālu* un lūdz skolēniem četras minūtēs pāros padomāt un tad uzrakstīt darba lapā atbildes šādiem jautājumiem:

1. Tēmas, kas nav piemērotas apspriešanai publiskā telpā internetā;
2. Tēmas, kuras ir piemērotas internetam.

Tad skolotājs lūdz klasei piemērus no viena un otra jautājumu un atbildes fiksē uz tāfeles/iespējams prezentācijā. Kad kāda tēma tiek nosaukta, skolotājs vai pajautāt klasei, vai visi piekrīt un kāpēc?

**3. aktivitāte: Negaidītas situācijas… un ieteikumu nobalsošana! (ieteicamas laiks 20 min.)**

**[6.-7. slaids]** Skolēni strādā grupās, skolotājs veic sekojošus soļus:

1. Skolotājs izdala situācijas aprakstus (*2. materiāls*) un skolēni sadalās 4 grupas.
2. Katra grupa sēž pie viena galda (klases 4 stūros). Katrai komandai izdala sešas A5 lapas un katram skolēnam tiek izdalīti 2 balsošanas biļeteni (līmlapiņas – vēlams katrai grupai savā krāsā).
3. Skolotājs lūdz skolēniem strādāt grupās 6-8 minūtes, lai iepazītos ar visām trim piedāvātajām situācijām un apspriestu risinājumus:

1. Kā varētu izvairīties no šo situāciju rašanās?

2. Kāda rīcība palīdzētu samazināt vai novērst situāciju nepatīkamas sekas?

3. Kas jāņem vērā, lai veidotu labas attiecības tiešsaistē ar klases biedriem un ģimenē?

1. Balstoties uz grupas apspriešanas, katra grupa formulē un uzraksta katrā A5 lapā vienu ieteikumu, kas būtu jāņem vērā, komunicējoties ar klases biedriem un ģimenē tiešsaistē? (kopā 6 ieteikumi)! Katru ieteikumu uzraksta uz vienas A5 lapas un atstāj uz savas komandas galda!
2. Balsošanas pastaiga: Kad visi ieteikumi uzrakstīti, skolotājs dod ziņu skolēniem: “Staigājiet pa klasi uz pārējo grupu galdiem, izlasiet pārējo grupu ieteikumus un pielieciet savas ‘balsis’ (līmlapiņas) pie 2 labākajiem ieteikumiem!”. Pie katra galda stāv skolēns - ‘balsošanas uzraugs’ (lai līmlapiņas netiek noņemtas, pārceltas).
3. Kad visi skolēni balsojuši (nolikuši savas līmlapiņas pie izvēlētajiem ieteikumiem), tad tiek saskatītas līmlapiņas, kas ir pie katra ieteikuma, un labākos (visbalsotākos) ieteikumus skaļi lasa visai klasei (tos varētu piefiksēt, noformēt un piekarināt pie sienas klasē!).

**Refleksija – Kā uzlabot digitālās attiecības (ieteicamais laiks 5 min.)**

**[8. slaids]** Skolotājs lūdz skolēniem individuāli padomāt jomu, kurā viņi izvēlas uzlabot digitālās attiecības vai attieksmēs (piemēram, komunikācijā ar ģimeni, citiem skolēniem, skolotājiem…). Skolēni savu izvēlēto jomu piefiksē savā kladē.

Tad skolotājs aicina skolēnus uzzīmēt 3 pogas, kas redzamas ekrānā un pie katras pogas uzrakstīt atbildi uz attiecīgo jautājumu (“3 pogu” metode):

1. Kas man jāpārtrauc darīt (*stop*)?
2. Ko es varētu sākt darīt (*play*)?
3. Ko es varētu labāk darīt (*forward*)?